Mange aalborgenser - og måske endda nordjyder generelt - kender nok til de ikoniske ishus Guf & Kugler, som har leveret hjemmelavet is og ægte 'mormor hygge' i et årti i Aalborg og Nibe. Men efter 10 sæsoner og priser som Danmarks Bedste Ishus er forretningen nu blevet solgt. Den nye køber er dog hemmelig indtil på lørdag. - Det er en form for hjertebanken, for selvfølgelig påvirker det en, når man har ofret så meget tid, følelser og sjæl i et sted, men det er jo en erkendelse af, at vi har nået en alder, hvor vi ikke længere kan arbejde så meget, fortæller ismutter Charlotte Korsholm. En særlig køber Der har været stor interesse for ishusene og konceptet ifølge Charlotte Korsholm, men der skulle altså noget særligt til, for at man kunne blive den nye ejer. - Det var vigtigt for os, at finde en, som forstår konceptet, og som vil blive ved med at udvikle på det, fortæller hun. Den nye hemmelige ejer overtager ishusene på havnen i Nibe og Slotsgade i Aalborg 1. januar næste år. Stadig at finde Selvom stedet nu er solgt, er det dog ikke ensbetydende med, at ismutter og isfatter ikke længere vil være at finde i Guf & Kugler fra årsskiftet. - Den nye løsning er jo et drømmescenarie, hvor vi går fra at være ejere til at være ansatte. Vi har snakket med den nye ejer om at være der en eller to sæsoner mere, så vi kan hjælpe ham med at komme godt fra start. Men det vil jo være under normale arbejdsvilkår, så vi kan have et liv ved siden af nu, forklarer ismutter. Og netop livet ved siden af forretningen er noget, som både ismutter og isfatter ser frem til, men i særdeleshed også venner og familie. - Vi har mange familie og venner, der har givet udtryk for, at de glæder sig til, at vi nu også kan mødes en sommeraften eller holde en påskefrokost, for det er helt nyt for os, griner Charlotte Korsholm, der også har oplevet meget positiv feedback på de sociale medier over salget. Ikke været let Efter 10 år som ejere ser ismutter og isfatter, Charlotte Korsholm og Hans Kjeldsen, tilbage på mange gode stunder. Blandt andet da man flyttede til de store lokaler på Bryggen i Nibe. - Det var helt særligt for mig, for her byggede vi den her 'mormor stue'. Hele grunden til, at der er noget, som hedder Guf & Kugler er på grund af min kærlighed til min mormor, som var bagerkone. Jeg brugte mange timer med hende som lille, og hele det forhold og den nærhed brugte jeg til at udvikle konceptet, fortæller ismutter. - Det her med at vi deler smagsprøver ud og fortæller om isen og ingredienserne. Hele nærheden og dét med at vi deler med hinanden, det er opstået med 'mormor hyggen'. Dog ser parret også tilbage på nogle svære tider, hvor der er blevet grædt mange tårer. Særligt coronakrisen, trak tænder ud, errinder Charlotte Korsholm. - På det tidspunkt var vi meget økonomisk presset på grund af investeringer, mens det var nærmest umuligt at få omsætninger igennem, så der græd vi mange tårer. Men jeg føler, at vi har styrket os efter corona, så da inflationen og energikrisen kom, var vi egentlig fortrøstningsfulde. Vi tænkte, at intet kunne vælte os, efter vi kom gennem corona, griner hun. Men netop coronatiden og de hårde stunder ligger til grund for salget af ishusene. - Det var jo forfærdelig hårdt, og det var der, vi har slidt på os selv, så nu skal vi passe på os selv, erkender ismutter.

Referat:
Parret vil stadig være at finde, selvom ishusene er solgt fra årsskiftet.